€300 miljun f'Covid Wage Supplement għal din is-sena Il-Ministru għall-Finanzi u x-Xogħol Clyde Caruana ddikjara fil-Parlament li l-ispiża fuq il-Covid Wage Supplement għal din is-sena mistennija tlaħħaq it-€300 miljun. Huwa ddikjara dan fil-ħin tal-mistoqsijiet parlamentari fejn semma kif in-nefqa fuq il-Wage Supplement is-sena li għaddiet kienet ta' €370 miljun. Il-Ministru Caruana tkellem ukoll dwar l-esportazzjoni fejn semma kif is-settur tal-manifattura għadu għaddej minkejja li xorta waħda kien hemm impatt fuqu, liema impatt iżda ma kienx daqstant kbir bħalma kien hemm fuq it-turiżmu. Tenna li bħalma jagħmel sens li f'pajjiżna nivvaċinaw in-nies ħalli jiġu mneħħija r-restrizzjonijiet, daqstant ieħor jagħmel sens li pajjiżi oħra Ewropej jivvaċinaw liċ-ċittadini tagħhom biex id-domanda għall-esportazzjoni terġa' tibda tiżdied.